На основу члана 11 став 2, члана 12 став 3 и члана 14 став 3 Статута Удружења новинара Србије (УНС), Управа УНС-а на седници одржаној дана 4. августа 2021. године, доноси

**П Р А В И Л Н И К**

**О ПРИЈЕМУ И РЕВИЗИЈИ ЧЛАНСТВА**

**У УДРУЖЕЊУ НОВИНАРА СРБИЈЕ**

**Члан 1.**

Овим Правилником ближе се одређује поступак пријема у чланство, услови које кандидат мора да испуни ради пријема у чланство, престанак чланства као и ревизија пријема у чланство.

ЗАХТЕВ ЗА ПРИЈЕМ У ЧЛАНСТВО

***Општи услови подношења захтева***

**Члан 2**

Кандидат за пријем у чланство подноси захтев у своје име секретеријату УНС-а, преузимањем и попуњавањем обрасца који је доступан на сајту УНС-а ([www.uns.org.rs](http://www.uns.org.rs/)), као и у просторијама секретеријата.

Уредно попуњен образац који садржи неопходне личне податке о кандидату, тренутном статусу, професионалном искуству и образовању подноси се:

1. непосредно у просторијама секретеријата или

1. путем поште или
2. електронском поштом на имејл адресу press@uns.org.rs

Уколико се захтев подноси електронским путем, мора бити упућен са личне и-мејл адресе подносиоца захтева.

Сва документација се предаје у оригиналу, а ако се доставља електронским путем иста мора бити скенирана.

***Кандидат који први пут подноси захтев за пријем у чланство***

**Члан 3**

Поред услова из члана 2 кандидат који први пут подноси захтев за пријем у чланство подноси и:

1. потврду редакције, печатирану и потписану од стране овлашћеног

лица, да је ангажован дуже од годину дана на пословима који су дефинисани у члану 13 и члану 14 Статута УНС-а који одређују категорије чланства у УНС-у и поступак пријема;

1. потписану препоруку два редовна члана УНС-а, а који су чланови УНС-а најмање годину дана;
2. 2 фотографије (за званични документ) формата 3x3,5 цм.

***Захтев за обнову чланства***

**Члан 4**

Кандидат коме је престало чланство у складу са Статутом УНС-а може поднети захтев за поновни пријем/обнову чланства.

Поред услова из члана 2 кандидат који подноси захтев за обнову чланства прилаже и:

1. изјаву о подацима о претходном чланству, као и разлоге престанка својства члана УНС-а
2. доказ да је најмање годину дана пре подношења захтева ангажован на пословима који су дефинисани у члану 13 Статута УНС-а.
3. 2 фотографије (за званични документ) формата 3x3,5 цм.

Изузетно, став 2 тачке 2 овог члана се не примењује на бивше чланове, ако су стекли пензију на радном месту које одговара категоријама чланства УНС-а.

Бивши чланови којима је престао статус члана одлуком Суда части, немају право подношења захтева за обнову чланства.

ОДЛУЧИВАЊЕ О ПОДНЕТИМ ЗАХТЕВИМА

**Члан 5**

О поднетим захтевима одлучује Извршни одбор УНС-а. Ради ефикаснијег одлучивања може се формирати посебна Комисија за пријем и ревизију.

Приликом одлучивања може се затражити мишљење о испуњености услова од Одбора за статутарна питања као и мишљење Суда части о поштовању Статута или Кодекса новинара Србије, за конкретног подносиоца захтева за пријем у чланство.

Приликом одлучивања могу се затражити од кандидата или медија и додатна појашњења или докази о кандидату који је поднео захтев, у складу са чланом 14 Статута УНС-а.

Извршни одбор, односно Комисија за пријем и ревизију састаје се по потреби, а најмање једном месечно. Одлуке о поднетим захтевима могу се доносити и путем електронске или телефонске комуникације.

Одлука о пријему доноси се у складу са одредбама Статута УНС-а и одређује да ли је кандидат примљен као редовни, придружени или приправни члан УНС-а и не мора да садржи посебно образложење.

Одлука којом је одбијен захтев кандидата доноси се у складу са одредбама Статута УНС-а и мора да садржи образложење.

Одлука се кандидату доставља на личну и-мејл адресу.

Против Одлука из става 5 и 6 овог члана кандидат може изјавити жалбу Управи УНС-а у року од 15 дана од дана пријема одлуке.

РЕВИЗИЈА ЧЛАНСТВА

**Члан 6**

У случају накнадног сазнања или основане сумње да су приликом подношења захтева за пријем у чланство достављени непотпуни, неистинити и/или нетачни подаци, а који би да се за њих знало довели до другачије одлуке, односно одлуке којом би био одбијен пријем у чланство УНС-а, као и да приликом пријема у чланство нису били испуњени услови за пријем и у случају наступања услова из члана 15 Статута УНС-а (престанак чланства) врши се ревизија чланства.

У поступку ревизије чланства, сходно се примењују одредбе члана 5 става 2 и става 3 Приликом одлучивања могу се затражити од кандидата или медија додатна појашњења или докази о кандидату.

Одлука се кандидату доставља на личну и-мејл адресу.

Против одлуке којом се ревидира одлука о пријему у чланство, кандидат може изјавити жалбу Управи УНС-а у року од 15 дана од дана пријема одлуке.

**Члан 7**

Овај Правилник ступа на снагу даном усвајања на седници Управе УНС-а и његовим усвајањем престаје да важи Правилник о пријему и ревизији чланства у Удружењу новинара Србије од 25.6.2014. године.

 Управа УНС-а

 председник

 Живојин Ракочевић